gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ઇન્ફીના નબળા ગાઇડન્સથી માર્કેટનું સેન્ટિમેન્ટ બગડ્યું
You need an iframes capable browser to view this content.
આઇટી, ટેક, મેટલ ઇન્ડેક્સમાં અઢી ટકાથી વધુની ખરાબી : અદાણી પાવરનો શૅર સતત ત્રીજા દિવસે ઘટ્યો : ટેલિકૉમ અને શુગર સ્ટૉકમાં પ્રત્યાઘાતી ઘટાડાની ચાલ
શૅરબજારનું ચલકચલાણું - અનિલ પટેલ
નિરાશાજનક માઇક્રોનોમી ડેટા બાદ ઇન્ફોસિસ દ્વારા માર્ચ ક્વૉર્ટરનાં ખરાબ પરિણામોની જાહેરાત સાથે નબળાં ગાઇડન્સિસથી માર્કેટનું મોરલ સપોર્ટ વધુ ખરડાયું છે જેની પ્રત્યાઘાતી અસરે બજાર સતત બીજા દિવસે ઘટીને બંધ રહ્યું હતું જેમાં સેન્સેક્સ ૧૮૨ પૉઇન્ટની પીછેહઠમાં ૨૯,૪૬૧ અને નિફ્ટી ૫૩ પૉઇન્ટની નરમાઈમાં ૯૧૫૧ના મથાળે બંધ રહ્યા હતા. આરંભથી અંત સુધી માર્કેટ રેડ ઝોનમાં જ રહ્યું હતું. સેન્સેક્સના ૩૦ હેવીવેઇટ્સમાંથી ૧૨ અને નિફ્ટીના ૫૧માંથી ૩૪ શૅર ડાઉન હતા જેમાં ઇન્ફોસિસ ૩.૯ ટકાની ખરાબી સાથે ટૉપ લૂઝર રહ્યો હતો. એકલા ઇન્ફીના ઘટાડાથી જ સેન્સેક્સને ૮૨ પૉઇન્ટની હાનિ થઈ હતી. ભારતી ઍરટેલ ૩ ટકા, તાતા સ્ટીલ ૩ ટકા, ટીસીએસ પોણાત્રણ ટકા, તાતા મોટર્સ ૨.૬ ટકા, અદાણી પોર્ટ્સ ૨.૨ ટકા, લાર્સન, મારુતિ સવા ટકા, વિપ્રો ૧.૨ ટકા, ઓએનજીસી અને આઇટીસીનો શૅર પોણા ટકા જેટલા ઘટ્યા હતા. તો બીજી બાજુ સુધારે બંધ રહેનાર હેવીવેઇટ્સમાં સન ફાર્મા ૧.૪ ટકા, પાવર ગ્રિડ ૧ ટકો, રિલાયન્સ, આઇસીઆઇસીઆઇ બેન્ક, એચયુએલમાં પોણા ટકા સુધીની મજબૂતી રહી હતી. ભારે રસાકસી વચ્ચે માર્કેટ-બ્રેડ્થ નેગેટિવ રહી હતી.
સેક્ટોરિયલ ઇન્ડાઇસિસમાં પણ ભારે ખરાબી જોવા મળી હતી. મેટલ ઇન્ડેક્સ ૨.૮ ટકાની નરમાઈમાં ૧૧,૩૬૬ હતો. કોલ ઇન્ડિયાના નામ માત્ર સુધારાને બાદ કરતાં બાકીના તમામ નવ શૅર પીગળ્યા હતા જેમાં વેદાન્ત ૫.૫ ટકા, હિન્દાલ્કો પાંચ ટકા, જિન્દલ સ્ટીલ ૩.૫ ટકા, એનએમડીસી ૩ ટકા, સેઇલ ૩ ટકા, તાતા સ્ટીલ ૨.૯ ટકા, જેએસડબ્લ્યુ ૨.૭ ટકા, નાલ્કો ૧.૨ ટકા અને હિન્દુસ્તાન ઝિન્કનો શૅર નજીવો તૂટ્યો હતો. ટેક અને આઇટી ઇન્ડેક્સ પણ અઢી ટકાથી વધુ ખરડાયા હતા. એફએમસીજી ઇન્ડેક્સ અડધા ટકાની નરમાઈમાં ૯૩૦૭ હતો.
ઇન્ફોસિસ ૪ ટકા તૂટ્યો
અગ્રણી આઇટી કંપની ઇન્ફોસિસે બજાર તેમ જ ઍનલિસ્ટોની અપેક્ષા કરતાં નબળી કામગીરી રજૂ કરી જેના વસવસામાં કંપનીનો શૅર આજે નીચામાં ૯૨૭ રૂપિયા બોલાઈ ૩.૯ ટકાના કડાકામાં ૯૩૧.૪ રૂપિયાના મથાળે બંધ રહ્યો હતો. બીએસઈ ખાતે રોજના સરેરાશ ૧.૯૯ લાખ શૅર સામે આજે ૧૫.૫૩ લાખ શૅરના કામકાજ થયા હતા. કંપની માર્કેટકૅપ પણ ઘટીને ૨.૧૩ લાખ કરોડ રૂપિયા થઈ હતી. ગયા માર્ચ ક્વૉર્ટરમાં કંપનીનો કન્સોલિડેટેડ ચોખ્ખો નફો માર્ચ ૨૦૧૬માં પૂરા થયેલા ક્વૉર્ટરની સરખામણીએ ફક્ત ૦.૨૦ ટકા વધીને ૩૬૦૩ કરોડ રૂપિયા થયો છે. ડિસેમ્બર ૨૦૧૬માં પૂરા થયેલા ક્વૉર્ટરની સરખામણીએ ચોખ્ખો નફો ૨.૮૦ ટકા ઘટ્યો છે. આવક ૩.૫૦ ટકા વધીને ૧૭,૧૨૦ કરોડ રૂપિયા થઈ છે જે માર્ચ ૨૦૧૬માં પૂરા થયેલા ક્વૉર્ટરમાં ૧૬,૫૫૦ કરોડ રૂપિયા થઈ હતી. સમગ્ર વર્ષ માટે આવક ૬૨,૪૪૧ કરોડ રૂપિયાથી ૯.૫૦ ટકા વધીને ૬૮,૪૮૪ કરોડ રૂપિયા થઈ છે. નાણાકીય વર્ષ ૨૦૧૭-’૧૮ માટેની ગાઇડન્સમાં વાર્ષિક આવક ડૉલરની દૃષ્ટિએ ૬.૫૦થી ૮.૫૦ ટકા જેટલી વધવાનો અંદાજ મૂક્યો છે. ઍનલિસ્ટોની અપેક્ષા ૮થી ૯ ટકાની વૃદ્ધિની હતી.
નાણાકીય વર્ષ ૨૦૧૬-’૧૭ માટે કંપનીએ પાંચ રૂપિયાની મૂળ કિંમત ધરાવતા શૅરદીઠ માટે ૧૪.૭૫ રૂપિયાના ફાઇનલ ડિવિડન્ડની જાહેરાત કરી છે. ફાઇનલ ડિવિડન્ડની રકમ ૪૦૭૮ કરોડ રૂપિયા જેટલી થશે. અગાઉ કંપનીએ શૅરદીઠ ૧૧ રૂપિયાનું ઇન્ટરિમ ડિવિડન્ડ ચૂકવ્યું હતું.
કુલ ડિવિડન્ડ ૨૫.૭૫ રૂપિયા થયું છે.
ડિવિડન્ડ માટે કુલ ૭૧૧૯ કરોડ રૂપિયા ચૂકવવામાં આવશે. કંપનીએ કૅપિટલ અલોકેશન પૉલિસીની જાહેરાત કરી છે એ મુજબ વર્ષ ૨૦૧૭-’૧૮ માટે શૅરહોલ્ડરોને પેમેન્ટ માટે ૧૩,૦૦૦ કરોડ રૂપિયાની ફાળવણી કરી છે. આ રકમ ડિવિડન્ડ અથવા બાયબૅક દ્વારા શૅરહોલ્ડરોને ચૂકવવામાં આવશે. વર્તમાન પૉલિસી મુજબ કંપની કરવેરા પહેલાંના નફાના ૫૦ ટકા જેટલી રકમ ડિવિડન્ડ તરીકે ચૂકવે છે. હવે કંપની ફ્રી કૅશ લોના ૭૦ ટકા જેટલી રકમ પે-આઉટ તરીકે ચૂકવશે.
ઇન્ડિયન ઑઇલ વર્ષની ટોચે
બજારના ડાઉન ટ્રેન્ડના સામા પ્રવાહે ઇન્ડિયન ઑઇલ કૉર્પોરેશનનો શૅર આરંભથી અંત સુધી સુધારાની ચાલ જાળવી રાખી પાંચેક ટકાની તેજીમાં ૪૨૮.૭ રૂપિયાની ઐતિહાસિક ટોચે પહોંચી સેશનના અંતે ૩.૩ ટકાની મજબૂતીમાં ૪૨૨.૪ રૂપિયાના મથાળે બંધ રહ્યો હતો. શૅરનો ભાવ વધતાં બંધ બજારે કંપનીની માર્કેટકૅપ પણ વધીને ૨.૦૫ લાખ કરોડ રૂપિયા થઈ હતી. આ સાથે ઇન્ડિયન ઑઇલ કૉર્પોરેશનનો બે લાખ કરોડ રૂપિયાની માર્કેટકૅપ ધરાવતી કંપનીઓની ક્લબમાં સમાવેશ થયો છે. ચાલુ કૅલેન્ડર વર્ષે અત્યાર સુધીમાં આ ઑઇલ સ્ટૉક ૨૯ ટકા ઊછળ્યોછે. બીએસઈ ખાતે ડેઇલી ઍવરેજ ૪.૫૬ લાખ શૅર સામે આજે ૬.૧૯ લાખ શૅરના કામકાજ થયા હતા. પેટ્રોલ-ડીઝલના ભાવમાં દૈનિક વધઘટની શરૂઆત થવાની હોવાથી ઑઇલ માર્કેટિંગ કંપનીઓના શૅરમાં હલચલ વધી ગઈ છે. ૧૦માંથી ૬ શૅરના સુધારામાં ઑઇલ-ગૅસ ઇન્ડેક્સ ૧ ટકાની મજબૂતીમાં ૧૪,૨૧૭ હતો. અહીં ઇન્ડિયન ઑઇલ ટૉપ ગેઇનર હતો. ત્યાર બાદ હિન્દુસ્તાન પેટ્રો. ૩.૧ ટકા, બીપીસીએલ ૧.૯ ટકા, કૅસ્ટ્રોલ ઇન્ડસ્ટ્રીઝ, રિલાયન્સ ઇન્ડસ્ટ્રીઝ અને ઑઇલ ઇન્ડિયાના શૅરમાં સાધારણથી પોણા ટકાનો સુધારો થયો હતો. બીજી બાજુ પેટ્રોનેટ ૧.૩ ટકા, ઓએનજીસી ૧ ટકા, ઇન્દ્રપ્રસ્થ ગૅસ અને ગેઇલના શૅર પણ નજીવા ઘટ્યા હતા.
ભારે વૉલ્યુમ સાથે માસ્ટેકમાં તેજી
આઇટી-સૉફ્ટવેર કંપની માસ્ટેકનો શૅર આજે શરૂઆતના કામકાજમાં ભારે વૉલ્યુમ સાથે ૧૧ ટકાના ઉછાળામાં ૨૩૩.૫ રૂપિયાની વિક્રમી ઊંચાઈએ પહોંચ્યો હતો. જોકે બજારની નરમાઈથી આ સ્ક્રિપમાં પણ વેચવાલી નીકળતાં શૅર વિક્રમી ટોચથી સતત ઘટીને ૨૧૮ રૂપિયાની બૉટમ બનાવી અંતે ૪.૭ ટકાના સુધારામાં ૨૨૦.૫ રૂપિયા બંધ રહ્યો હતો. બીએસઈ ખાતે રોજના સરેરાશ ૧.૦૯ લાખ શૅર સામે આજે ૪.૧૯ લાખ શૅરનાં કામકાજ થયાં હતાં. ઇન્ફોસિસનાં નબળાં ગાઇડન્સિસના વસવસામાં પોણા ટકાની ખરાબીમાં આઇટી અને ટેક ઇન્ડેક્સ અનુક્રમે ૯૭૩૧ અને ૫૪૮૪ના મથાળે બંધ હતા. આઇટી ઇન્ડેક્સના ૫૮માંથી ૩૫ શૅર ડાઉન હતા જેમાં ઑઇલસેક ટેક ૨.૧ ટકા, હેક્સાવેર ૧.૯ ટકા, ટેક મહિન્દ્ર ૧.૭ ટકા, ટેક ૧.૫ ટકા, કેપીઆઇટી, માઇન્ડ ટ્રી દોઢ ટકા, ૬૩ મૂન્સ ૧.૩ ટકા, ડી-લિન્ક ઇન્ડિયા, વિપ્રો ૧.૨ ટકા, એચજીએસ ૧.૧ ટકા, તાતા ઍલેક્સી ૧ ટકો, ઇન્ફિનિટ, નેલ્કો, ઝેનટેક, કેલટોન ટેક સોલ્યુશન્સનો શૅર પોણાથી એક ટકા જેટલા તૂટ્યા હતા. તો બીજી બાજુ સુધારે બંધ રહેનાર આઇટી સ્ટૉકમાં ટીવીએસ ઇલેક્ટ. ૬.૯ ટકા, ઇન્ફિબિમ ૨.૮ ટકા, સુબેક્સ દોઢ ટકા, સોનાટા સૉફ્ટવેર ૧ ટકો, પોલારિસનો શૅર અડધા ટકા જેટલો વધ્યો હતો.
અદાણી પાવરમાં ઘટાડાની હૅટ-ટ્રિક
સુપ્રીમ કોર્ટે પાવર ટેરિફ વધારવા મંજૂરી ન આપવાના અહેવાલે અદાણી પાવરમાં શરૂ થયેલી નરમાઈની ચાલ સતત ત્રીજા દિવસે જારી રહી હતી જેમાં આજે અદાણી પાવરનો શૅર નીચામાં ૩૧.૮ રૂપિયા બોલાઈ સેશનના અંતે ૩ ટકાના પાવર-કટમાં ૩૨.૮૫ રૂપિયા બંધ થયો હતો. બીએસઈ ખાતે ડેઇલી ઍવરેજ કરતાં લગભગ બમણું શૅર-વૉલ્યુમ નોંધાયું હતું. નોંધનીય છે કે ગયા ૧૧ એપ્રિલે આ કાઉન્ટરમાં ૪૬.૩ રૂપિયાની વર્ષની ટોચ બની હતી. જોકે ત્યાર બાદ સતત આ શૅર ઘટતો રહ્યો છે. સુપ્રીમ કોર્ટના ઑર્ડરથી કંપનીને ૩૫૦૦ કરોડ રૂપિયાની માંડવાળી કરવાની ફરજ પડશે એની ચિંતા વ્યક્ત કરવામાં આવી રહી છે. ગ્રુપ કંપનીઓની વાત કરીએ તો અદાણી એન્ટરપ્રાઇઝિસ બે ટકાના સુધારામાં ૧૧૬.૬૫ રૂપિયા, અદાણી પોર્ટ ઍન્ડ સેઝ ૨.૨ ટકાની પીછેહઠમાં ૩૨૦.૪ રૂપિયા અને અદાણી ટ્રાન્સિમશન ૪.૩ ટકાના ઉછાળામાં ૭૯.૫ રૂપિયા બંધ થયો હતો. તો તાતા પાવરનો શૅર ૧.૩ ટકાની પીછેહઠમાં ૮૪.૩૫ રૂપિયા હતો. સાધારણ ઘટાડે પાવર ઇન્ડેક્સ ૨૨૮૨ હતો. એના ૧૮માંથી ૧૨ શૅર ડાઉન હતા જેમાં રિલાયન્સ પાવર ૧.૩ ટકા, થમેર્ક્સ ૧.૧ ટકા, જીએમઆર ઇન્ફ્રા ૧ ટકો, ભેલ ૦.૮ ટકો, એબીબી, એનટીપીસી, સીઈએસસી, રિલાયન્સ ઇન્ફ્રા, સૂઝલોન અને સિમેન્સના શૅરમાં અડધા ટકા સુધીની ખરાબી નોંધાઈ હતી. તો બીજી બાજુ પાવર ગ્રિડ, એનએચપીસી, જેએસડબ્લ્યુ એનર્જી, પીટીસી, જીસી પાવર, ટૉરન્ટ પાવર શૅરના ભાવમાં ૧ ટકા સુધીની વૃદ્ધિ થઈ હતી.
આઇટીઆઇ લિમિટેડનો શૅર ૯ વર્ષની ઊંચાઈએ
ટેલિકૉમ ઇક્વિપમેન્ટ સેક્ટરમાં કાર્યરત આઇટીઆઇ લિમિટેડનો શૅર ભારે વૉલ્યુમ સાથે ઇન્ટ્રા-ડે નવેક ટકાના જમ્પમાં ૮૧.૮૫ રૂપિયાની ઊંચી સપાટીએ પહોંચ્યો હતો જે શૅરનું નવ વર્ષનું હાઈએસ્ટ લેવલ છે. સતત બીજા દિવસે તેજીની ચાલ જાળવી રાખી આ શૅર ૮.૨ ટકાની મજબૂતીમાં ૮૧ રૂપિયા ઉપર બંધ રહ્યો હતો. બીએસઈ ખાતે રોજના સરેરાશ ૩.૧ લાખ સામે આજે ૧૯.૭૧ લાખ શૅરનાં કામકાજ થયાં હતાં. કંપનીએ નાણાકીય વર્ષ ૨૦૧૭માં ૩૦ ટકાના ગ્રોથમાં ૧૬૨૧ કરોડ રૂપિયાનું કન્સોલિડેટેડ ટર્નઓવર દર્શાવ્યું છે જે છેલ્લાં છ વર્ષનું હાઈએસ્ટ ટર્નઓવર છે. ટેલિફોન ઇક્વિપમેન્ટ સેક્ટરના ૧૨માંથી ૮ શૅર ડાઉન હતા જેમાં અવાનટેક પાંચ ટકા, પંજાબ કમ્યુ. ૪ ટકા, એમઆરઓ-ટેક રિયલ્ટી ૩.૨ ટકા, એક્સએલ એનર્જી ૨.૨ ટકા, શ્યામ ટેલિકૉમ ૧.૨ ટકા, કાવેરી ટેલ, એડીસી ઇન્ડિયા નજીવા તૂટ્યા હતા. તો ટેલિકૉમ ઑપરેટર કંપનીઓની ૬માંથી પાંચ સ્ક્રિપ્સ ડાઉન હતા જેમાં ભારતી ઍરટેલ ૩ ટકા, રિલાયન્સ કૉમ ૨.૯ ટકા, ક્વોડ્રેન્ટ ૧.૩ ટકા, આઇડિયા, તાતા ટેલિસર્વિસિસ અડધા ટકા જેટલી નરમ હતી. તો એક માત્ર એમટીએનએલનો શૅર ૧.૬ ટકા વધીને ૨૬ રૂપિયા નજીક બંધ થયો હતો.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.